<classify> PAMOJA na serikali kudhibiti matumizi na uingizwaji wa dawa za kulevya nchini kwa asilimia 90, lakini baadhi ya watu wamebuni mbinu mpya za matumizi ya dawa hizo, imeelezwa.Miongoni mwa mbinu mpya ni kwa watumiaji kutumia dawa rasmi za hospitalini zikiwemo za usingizi na wakati mwingine kuzichanganya na kemikali na kutumika kama dawa za kulevya. Aidha, baadhi ya watu wamekuwa wakisafirisha dawa za kulevya zikiwemo bangi na mirungi, kwa kuzichanganya na mazao ya biashara na chakula.Mbinu hizo mpya ziliwekwa bayana na Waziri Mkuu, Kassim Majaliwa jijini Dar es Salaam jana, wakati akifungua mkutano wa 28 wa Umoja wa Mataifa Kanda ya Afrika wa Wakuu wa Vyombo vinavyopambana na biashara ya dawa za kulevya, uliohudhuriwa na washiriki zaidi ya 150 kutoka nchi 55. Alisema, mkutano huo ujulikanao kama 28th HONLEAAfrika, umelenga kuweka mipango ambayo nchi za Afrika zinaweza kuitekeleza katika kupambana na matumizi ya dawa za kulevya sambamba na kudhibiti mianya ya matumizi ya dawa hizo.Tanzania tumeshaanza mikakati hiyo na kwa kiasi kikubwa tumedhibiti matumizi ya dawa za kulevya, lakini tumebaini kuwa bado kuna matumizi ya aina za dawa za hospitalini ambazo zinapelekea watu kupata kilevi zinatumiwa vibaya, alisema. Alisema, Mikakati hii tunaendelea nayo kwa kuwa pia kuna matumizi ya kemikali ambazo zinatumika vibaya kuchanganywa na dawa... lengo letu ni kumaliza kabisa matumizi ya dawa za kulevya na kupitia mkutano huu tutaweka mikakati na kubadilishana mawazo kwa nchi zetu ili kufikia hatua ambazo zitasaidia kudhibiti dawa za kulevya, alisema.Kutokana na hayo, Majaliwa alizitaka nchi hizo za Afrika, kutengeneza sheria ya pamoja ya kudhibiti matumizi na usafirishaji kwa kuwa kila nchi ina utamaduni wake na mazingira yake. Alitoa mapendekezo kwa wajumbe wa mkutano huo, ikiwemo kuangalia namna bora ya kuweka msingi mzuri wa usimamaizi wa udhibiti uzalishaji na kuweka mpango mkakati wa pamoja wa kudhibiti dawa za kulevya, kwani hatua zisipochukuliwa, hatua hali itaendelea kuwa mbaya.Pia aliomba kwamba ziangaliwe na kupendekezwa njia nzuri za kushirikisha taasisi zinazotumia kemikali zinazotengenezwa viwandani, ambazo kwa wasio waaminifu wanazitumia kutengeneza madawa ya kulevya ili waweze kuwadhibiti. Alisema wamekuwa wakichukua hatua mara moja kwa wale walioathirika na madawa hayo, ambapo pia taasisi za kimataifa zimekuwa zikisaidia kujenga maeneo na vituo vya kuwahudumia walioathirika. Alitaka nchi hizo za Afrika kuunganisha nguvu ili kuzuia mianya ya kusafirisha dawa za kulevya, sambamba na kuangalia njia za kuwadhibiti baadhi ya watu haswa vijana ambao wamekuwa wakifanya biashara ya usafirishaji wa dawa hizo.Waziri wa Nchi, Ofisi ya waziri Mkuu, Sera, Bunge, Kazi, Vijana, Ajira na Wenye Ulemavu, Jenista Mhagama alisema kuwa Tanzania ni miongoni mwa nchi, ambazo zimeimarisha sheria ya kupambana na udhibiti wa dawa za kulevya, hivyo nchi zote za Afrika zikaona ni vyema kufanyia mkutano huo Tanzania Katika mkutano huu pia watazungumzia namna nzuri na mikakati ya kudhibti uzalishaji, usambazaji na matumizi ya dawa za kulevya na usafirishji wa njia zote za dawa za kulevya kwa bahari, nchi kavu, usafirishaji wa binadamu na matumizi ya fedha haramu, alisema.Mapema, Mwakilishi wa Shirika la Umoja wa Mataifa la Kupambana na Dawa za Kulevya na Vitendo vya UhalifuUNODC Ukanda wa Afrika Mashariki, Dk Amado Philip de Andres alisema imebainika kwamba wafanyabiashara wakubwa hasa wa heroin ndiyo wafadhili wa ugaidi haswa katika bara la Afrika.  <topic>: KITAIFA 